UDENRIGSMINISTERIET

8. december 2016

Skriftlig besvarelse af § 20 spørgsmål nr. S 362 til udenrigsministeren fra medlem af Folketinget Sjúrður Skaale (JF).

Spørgsmål nr. S 362:

Hvad er udenrigsministerens holdning i forhold til Færøernes muligheder i de kommende Brexit-forhandlinger, og hvordan vil han arbejde for at de færøske interesser også bliver tilgodeset?

Svar:

Regeringen ønsker en tæt dialog med Færøerne og Grønland om Brexit. Vi lægger vægt på, at hele rigsfællesskabets interesser tilgodeses i de kommende forhandlinger. I den interministerielle Brexit Task Force lægges der stor vægt på, at alle ministerier er opmærksomme på Færøernes og Grønlands interesser gennem løbende dialog om forberedelserne på Brexit. Af samme grund deltog repræsentanter fra de færøske og grønlandske myndigheder i et møde i Brexit Task Forcen den 2. november 2016, hvor de redegjorde for færøske og grønlandske interesseområder, og der var lejlighed til at drøfte mulige konsekvenser af Brexit. Sådanne møder og drøftelser ventes at fortsætte som led i rigsfællesskabets forberedelser på Brexit. Hertil kommer naturligvis regeringens inddragelse af Folketinget, når Brexit behandles i EU. Igangsættelse af egentlige forhandlinger om Brexit afventer britisk aktivering af artikel 50 og den videre forberedelse heraf vil afhænge af de konkrete britiske ønsker og krav, der fortsat ikke foreligger.